Pandemien satte sitt preg også på 2022-sesongen. Under åpningen av OL i Beijing oppholdt Simen Hegstad Krüger seg i karantene. Hans Christer Holund befestet posisjonen som løper i verdenstoppen med en 4.plass og beste nordmann på den innledende øvelsen 30 kilometer med skibytte, en ny sterk 4.plass på 15 kilometer klassisk og en solid tredje etappe på stafetten som endte med norsk sølv. Til 50 kilometer fellesstart med skibytte stilte også Simen Hegstad Krüger til start. Som følge av sterke vindkast og kulde besluttet juryen å redusere prøvelsen til 28.4 kilometer. På tross av forutgående sykdom gikk Simen Hegstad Krüger inn til en imponerende bronsemedalje. Med den fjerde OL-medalje ble han Lyns beste olympier gjennom tidene.